P. Paška, predseda NR SR: (2009-10-21):
Budeme hlasovať teraz o návrhoch, tak ako odzneli v poradí. Prvý návrh podal pán poslanec Frešo, ktorý žiada prijať uznesenie, v ktorom Národná rada Slovenskej republiky bude konštatovať, že minister životného prostredia nepredložil, tak ako mu to uložilo uznesenie Národnej rady, správu v lehote, ktorú stanovuje zákon o rokovacom poriadku. Hlasujeme. (Hlasovanie.) 121 prítomných, 47 bolo za, 59 proti, 13 sa zdržalo, 2 nehlasovali. Tento návrh sme neschválili. Pani poslankyňa Sabolová žiada ministra hospodárstva, aby ešte na tejto schôdzi predložil informáciu, v ktorej odôvodní, prečo podpísal Memorandum o spolupráci medzi Slovenskou republikou a Rakúskom na výstavbu ropovodu do Schwechatu, ktorý má prechádzať chráneným územím Žitného ostrova. Hlasujeme. Zaradíme ho, pokiaľ to prejde, po hodine otázok po 15.00 hodine. (Hlasovanie.) 126 prítomných, 49 za, 55 proti, 20 sa zdržalo, 2 nehlasovali. Tento návrh sme neschválili. Pán poslanec Simon žiada vyradiť bod 19, ktorým je tlač 1192, vládny návrh zákona o orgánoch štátnej správy v oblasti daní a poplatkov. Hlasujeme. (Hlasovanie.) 127 prítomných, 28 za, 64 proti, 32 sa zdržalo, 3 nehlasovali. Ani tento návrh sme neschválili. Pán poslanec Minárik žiada, aby sme prijali uznesenie, ktorým zaviažeme vládu Slovenskej republiky odmietnuť harmonizáciu hypotekárnych úverov v rámci členských krajín Európskej únie. Ak bude tento návrh prijatý, žiada, aby bod bol zaradený po prerokovaní bodov, ktoré uvádza minister financií. Hlasujeme. (Hlasovanie.) 128 prítomných, 50 za, 24 proti, 53 sa zdržalo, 1 nehlasoval. Návrh sme neschválili. Pán poslanec Ivančo žiada doplniť bod, v ktorom Národná rada žiada vládu Slovenskej republiky o informáciu o čerpaní eurofondov vo finančnom plánovaní 2007 až 2013 za uplynulé obdobie. Hlasujeme. (Hlasovanie.) 127 prítomných, 47 za, 57 proti, 23 sa zdržalo. Ani tento návrh sme neschválili. Pán poslanec Palko žiada vládu, aby podala v zákonnej lehote správu o rizikách v schválenej a ratifikovanej Lisabonskej zmluve. (Hlasovanie.) 127 prítomných, 18 bolo za, 48 proti, 47 sa zdržalo, 14 nehlasovalo. Ani tento návrh sme neschválili. Dámy a páni, poprosím vás o hlasovanie o návrhu programu 42. schôdze ako o celku. (Hlasovanie.) 127 prítomných, 84 bolo za, 9 proti, 30 sa zdržalo, 4 nehlasovali. Odsúhlasili sme program 42. schôdze. Chcem vás informovať, dámy a páni, že na základe dohody z grémia, ktoré sa uskutočnilo ešte pred samotnou schôdzou, dnes nebudeme hlasovať vzhľadom na to, že kolegyne, kolegovia sú na zahraničných pracovných cestách, ako aj na stretnutí NBÚ. Preto budeme hlasovať o prerokovaných bodoch programu prvýkrát až zajtra o 11.00 hodine a, tak ako to býva obvykle po iné rokovacie dni, vždy o 11.00 hodine a 17.00 hodine poobede. Zajtra po 17.00 hodine po odhlasovaní prerokovaných bodov uskutočníme tajné voľby. Budeme voliť navrhnutých sudcov disciplinárneho senátu, budeme voliť člena Dozornej rady Ústavu pamäti národa a budeme voliť aj člena televíznej rady. Takže tieto voľby vykonáme zajtra po hlasovaní po 17.00 hodine. A teraz už budeme rokovať o samotnom programe. A ako prvý je zaradený bod v druhom a treťom čítaní. Je to zákon z 10. septembra 2009, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov, vrátený prezidentom Slovenskej republiky na opätovné prerokovanie Národnou radou Slovenskej republiky . Je to tlač 1236. Pán poslanec Kovačócy ako určený spravodajca nás bude informovať o výsledku opätovného prerokovania.